ตั้งแต่ต้นปี 2566 มีนักท่องเที่ยวเดินทางเข้าไทยกว่า 1.9 ล้านคน
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่อง โดยทีมนารีสโมสร เรื่องสถานการณ์การท่องเที่ยวไทย ว่า หลังสถานการณ์โรคโควิด-19 คลี่คลาย และเปิดให้นักท่องเที่ยวเข้ามาท่องเที่ยวได้ปกติทำให้ข้อมูลเมื่อวันที่ 28 มกราคมที่ผ่านมามีนักท่องเที่ยวเดินทางเข้ามาท่องเที่ยวในประเทศไทย 1,905,560 คน  ประเทศที่เดินทางมามากที่สุดประกอบด้วย มาเลเซีย รัสเซีย เกาหลีใต้ อินเดียและจีน โดยนักท่องเที่ยวจีนที่หายไปตั้งแต่ช่วงโควิด 3 ปีที่แล้ว เริ่มเดินทางเข้าไทยและติดอันดับ 1 ใน 5 ของประเทศที่เดินทางมามากที่สุด คาดว่าระยะต่อไปจะมีนักท่องเที่ยวจากจีนเข้าไทยสูงขึ้นอย่างต่อเนื่อง เนื่องจากไทยเป็น 1 ใน 20 ประเทศนำร่องที่ทางการจีนเลือกให้ชาวจีนเดินทางมาท่องเที่ยวแบบกรุ๊ปทัวร์ ซึ่งกรุ๊ปทัวร์จากจีนจะเริ่มเดินทางเข้าไทยในวันที่ 6 กุมภาพันธ์นี้ ทั้งนี้ขอประชาชนอย่ากังวลเรื่องการติดเชื้อโรคโควิด เนื่องจากรัฐบาลได้เตรียมแนวทางรับมืออย่างเข้มข้น จากต้นปีจนถึงขณะนี้ผู้ติดเชื้อในประเทศไทยอยู่ในระดับต่ำและมีผู้เสียชีวิตลดลง แม้ตั้งแต่วันที่ 8 มกราคม เป็นต้นมาจะมีนักท่องเที่ยวจีนเดินทางเข้าไทยมากขึ้น ทั้งนี้ตั้งแต่ต้นปีถึงปัจจุบันมีนักท่องเที่ยวจีนเดินทางเข้าไทยกว่า 80,000 คน